CELEX: 62018CN0092
Language: et
Date: 2018-02-07 00:00:00
Title: Kohtuasi C-92/18: 7. veebruaril 2018 esitatud hagi – Prantsuse Vabariik versus Euroopa Parlament

4.2.2019   
            
            
               ET
            
            
               Euroopa Liidu Teataja
            
            
               C 44/6
            
         
      7. veebruaril 2018 esitatud hagi – Prantsuse Vabariik versus Euroopa Parlament
      (Kohtuasi C-92/18)
      (2019/C 44/08)
      Kohtumenetluse keel: prantsuse
      
         Pooled
      
      
         Hageja: Prantsuse Vabariik (esindajad: F. Alabrune, D. Colas, E. de Moustier, B. Fodda)
      
         Kostja: Euroopa Parlament
      
         Hageja nõuded
      
      
                  —
               
               
                  tühistada Euroopa Parlamendi täiskogu kolmapäeva, 29. novembri 2017. aasta istungi päevakord (dokument P8_OJ (2017)11-29) selles osas, milles on ette nähtud liidu 2018. aasta üldeelarve projekti ühise teksti arutelu, neljapäeva, 30. novembri 2017. aasta istungi päevakord (dokument P8_OJ (2017)11-30) selles osas, milles on ette nähtud üldeelarve projekti ühise teksti hääletusele panek, millele järgnevad selgitused hääletuse kohta, Euroopa Parlamendi 30. novembri 2017. aasta seadusandlik resolutsioon üldeelarve projekti ühise teksti kohta (dokument P8_TA(2017)0458, P8_TA-PROV(2017)0458 esialgses redaktsioonis), ning akt, millega Euroopa Parlamendi president kuulutas ELTL artikli 314 lõikes 9 sätestatud korras liidu 2018. aasta üldeelarve lõplikult vastuvõetuks;
               
            
                  —
               
               
                  säilitada selle akti toime, millega Euroopa Parlamendi president tuvastas, et liidu 2018. aasta üldeelarve on lõplikult vastu võetud, kuni see eelarve võetakse lõplikult vastu aktiga, mis on aluslepingutega kooskõlas, mõistliku aja jooksul alates kohtuotsuse kuulutamise kuupäevast;
               
            
                  —
               
               
                  mõista kohtukulud välja Euroopa Parlamendilt.
               
            
         Väited ja peamised argumendid
      
      Prantsuse valitsuse hagiavalduses on esitatud nõue tühistada Euroopa Parlamendi poolt 29. ja 30. novembri täiskogu täiendaval osaistungjärgul Brüsselis eelarvepädevuse teostamise raames vastu võetud neli akti.
      Esimene ja teine akt, mille tühistamist Prantsuse valitsus nõuab, on Euroopa Parlamendi kolmapäeva, 29. novembri ja neljapäeva, 30. novembri 2017. aasta istungi päevakord selles osas, milles on ette nähtud vastavalt täiskogu istungil 2018. aasta üldeelarve projekti ühise teksti arutelu ning hääletamine ja sellele järgnevad selgitused üldeelarve projekti ühise teksti hääletuse kohta.
      Kolmas vaidlustatud akt on Euroopa Parlamendi 30. novembri 2017. aasta seadusandlik resolutsioon üldeelarve projekti ühise teksti kohta.
      Viimaks nõuab Prantsuse valitsus selle akti tühistamist, millega Euroopa Parlamendi president kuulutas ELTL artikli 314 lõikes 9 sätestatud korras liidu 2018. aasta üldeelarve lõplikult vastuvõetuks. Nagu nähtub muu hulgas Euroopa Parlamendi neljapäeva, 30. novembri 2017. aasta istungi protokollist, on tegemist Euroopa Parlamendi presidendi avaldusega, millele järgnes üldeelarvele alla kirjutamine tema poolt, mis toimusid pärast seda, kui seadusandlik resolutsioon üldeelarve projekti ühiste teksti kohta oli hääletusele pandud.
      Oma ainsas väites leiab Prantsuse valitsus, et neli vaidlustatud akti tuleb tühistada põhjusel, et need on vastuolus ELL ja ELTL lisaks oleva protokolliga nr 6 ja Euratomi asutamislepingule lisatud protokolliga nr 3 Euroopa Liidu institutsioonide ning teatud organite, asutuste ja talituste asukoha kohta.
      Nimelt nähtub nii protokollidest asukoha kohta kui ka Euroopa Kohtu praktikast, et Euroopa Parlamendil ei ole õigust teostada oma eelarvepädevust, mille talle annab ELTL artikkel 314, täiskogu täiendaval osaistungjärgul Brüsselis, vaid seda tuleb teostada täiskogu korralistel osaistungjärkudel Strasbourgis.
      Ent kuna Euroopa Parlamendi presidendi vastu võetud akti õiguspärasus vaidlustatakse mitte selle eesmärgi või sisu tõttu, vaid ainult seetõttu, et akt oleks tulnud vastu võtta täiskogu korralisel osaistungjärgul Strasbourgis, siis on Prantsuse valitsuse hinnangul põhjendatud akti õigusmõju kehtima jätmine kuni aluslepingutega kooskõlas oleva uue akti vastuvõtmiseni, tulenevalt vajadusest tagada Euroopa avaliku teenistuse järjepidevus ja arvestades õiguskindlusega seotud olulisi kaalutlusi.